Uf eusere letzte Etappe vo St. Augustine nach Lancaster County isch s erste Highlight de Shenandoah Nationalpark gsi. Ohni grossi Erwartige und Vorwüsse sind mir zerst mal is Visitorcenter und händ eus die wichtigste Infos und e  Landcharte bsorgt. Schnell isch klar worde, dass de Skylinedrive durch de NP guet ime Namitag zmache isch und so sind mir los gfahre. Näbed eme wunderschöne Panorama hät d Maria nach öppe de Helfti plötzlich en Schwarzbär gsichtet. Seeleruhig isch er uf eme Stei direkt ade Strass gsässe. Völlig begeisteret und voller Hoffnig no meh vo dene 300-600 Raubtier im NP zgseh sind mir wiitergfahre und händ de verbiiziehendi Wald nach Wiitere Tier abgsuecht. De Flo hät nöd lang müesse warte, bis er ändlich au sini erste  Bäre gsichtet hät - das mal sogar e ganzi Bärefamilie. D Muetter und ihri Chliine sind gmüetlich uf die ander Siite vo de Strass gspaziert, wo sie nach wiitere Köstlichkeite Usschau ghalte händ.Es ischs eus sogar glunge, das ganze Spektakel fotografisch und uf Film festzhalte. Näbed de Schwarzbäre händ mir no e Klapperschlange, Reh und es Murmeli gseh. Eusi afangs chliine Erwartige a de NP händ sich somit meh als erfüllt!